Chloé Zhao
Chloé Zhao (kínverska: 赵婷; pinyin: Zhào Tíng; f. 31. mars 1982) er kínverskur kvikmyndagerðarmaður sem er einna helst þekkt fyrir störf sín í sjálfstæða kvikmyndaiðnaðinum í Bandaríkjunum.

Fyrsta kvikmynd hennar, Songs My Brothers Taught Me (2015) var frumsýnd á Sundance-kvikmyndahátíðinni þar sem hún hlaut mikið lof gagnrýnenda og var tilnefnd til Independent Spirit-verðlaunanna sem besta kvikmyndin. Önnur kvikmynd hennar, The Rider, (2017) hlaut einnig jákvæðar viðtökur og var tilnefnd til Independent Spirit-verðlauna sem besta myndin auk þess sem Zhao var tilnefnd til verðlauna fyrir bestu leikstjórnina.

Zhao náði frekari velgengni með kvikmyndinni Nomadland (2020), sem vakti alþjóðlega athygli og vann til fjölda verðlauna, meðal annars til Gullljónsins á Kvikmyndahátíðinni í Feneyjum, áhorfendaverðlaunanna á Alþjóðlegu kvikmyndahátíðinni í Torontó og Óskarsverðlauna sem besta kvikmyndin. Zhao vann Óskarsverðlaun sem besti leikstjórinn við 93. veitingu verðlaunanna árið 2021 auk þess sem hún var sæmd verðlaunum Samtaka bandarískra kvikmyndaleikstjóra, Golden Globe-verðlaunum og verðlaunum bresku kvikmyndaakademíunnar. Zhao er önnur konan sem hefur unnið Óskarsverðlaun sem besti leikstjórinn, á eftir Kathryn Bigelow sem vann árið 2010 fyrir Sprengjusveitina. Zhao er fyrsta asíska konan sem hefur unnið verðlaunin. Fréttir um verðlaunin voru ritskoðaðar í Kína og á kínverskum samfélagsmiðlum. 

Zhao leikstýrði Marvel-ofurhetjumyndinni Eternals sem var frumsýnd í nóvember 2021.

Deilumál 
Chloé Zhao flutti frá Kína þegar hún var 15 ára til að nema í Bretlandi og settist síðan að í Bandaríkjunum. Brottflutningur hennar og gagnrýni hennar gegn kínverskum stjórnvöldum hafa leitt til þess að í Kína líta margir á Zhao sem „svikara“. Í viðtali sem Zhao veitti tímaritinu Filmmaker Magazine árið 2013 sagði Zhao að hún minntist þess að í Kína barnæsku hennar hefðu „lygar verið um allt“.

Árið 2021 varð viðtal Zhao við ástralska vefmiðilinn News.com umdeilt þegar textanum var breytt milli tveggja útgáfa. Í fyrri útgáfu viðtalsins var haft eftir henni: „Bandaríkin eru núna [now] mitt land“. Viðtalið var síðar leiðrétt og tilvitnunin varð: „Bandaríkin eru ekki [not] mitt land“.

Kvikmynd Zhao, The Rider, var ekki sýnd í Kína. Nomadland átti að koma út í landinu í apríl árið 2021 en þar var myndinni hótað ritskoðun.

Kvikmyndir
 2008 : Post (stuttmynd)
 2009 : The Atlas Mountains (stuttmynd)
 2010 : Daughters (stuttmynd)
 2011 : Benachin (stuttmynd)
 2015 : Songs My Brothers Taught Me
 2017 : The Rider
 2020 : Nomadland
 2021 : Eternals

Tilvísanir

Kínverskir kvikmyndaleikstjórar
Óskarsverðlaunahafar í flokki besta leikstjóra